Det Økonomiske og Sociale Udvalgs udtalelse om »Kommissionens forslag til Rådets direktiv om transportabelt, trykbærende udstyr« () (97/C 296/02)

Rådet for Den Europæiske Union besluttede den 14. februar 1997 under henvisning til EF-traktatens artikel 75, stk. 1, at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Industri, Handel, Håndværk og Tjenesteydelser, som udpegede Nikolaos Lerios til ordfører. Sektionen vedtog sin udtalelse den 4. juni 1997.

Det Økonomiske og Sociale Udvalg vedtog på sin 347. plenarforsamling, mødet den 10. juli 1997, med 71 stemmer for, 3 imod og 8 hverken for eller imod, følgende udtalelse.

1. Hovedindholdet i forslaget til direktiv

Direktivets formål er dels sikker transport af »transportabelt trykbærende udstyr«, dels sikring af dette udstyrs frie bevægelighed på Fællesskabets marked.

Ovenstående målsætninger opfyldes gennem indførelsen af nye procedurer i forbindelse med regelmæssig inspektion af alt eksisterende transportabelt trykbærende udstyr, som beskrevet i Bilag V, del II, samt procedurer, der skal sikre overensstemmelse med modulerne i Bilag V, del I, omfattende alt nyt trykbærende udstyr.

2. Generelle bemærkninger

2.1. Skønt Rådet allerede med direktiverne 94/55/EF af 21. november 1994 (om tilnærmelse af medlemsstaternes lovgivning om transport af farligt gods ad vej) og 96/49/EF af 23. juli 1996 (om jernbanebefordring af farligt gods) har sikret et tilstrækkeligt højt sikkerhedsniveau for transport af farligt gods - herunder også transportabelt trykbærende udstyr - er fri levering mellem medlemsstaterne af dette udstyr, iberegnet anvendelse og genpåfyldning, dog ikke sikret. Dvs. at der stadig findes nationale bestemmelser på området.

Disse begrænsninger kan afskaffes ved at anvende et harmoniseret godkendelsessystem for det pågældende udstyr i forbindelse med den regelmæssige inspektion under brugen og den løbende levering af udstyret - et system med godkendelser og mærkninger udstedt af de anmeldte inspektionsorganer, så de kan nyde anerkendelse i alle medlemsstater.

2.2. Det fremgår heraf, at gennemførelsen af det indre marked for »transportabelt trykbærende udstyr« kræver en indsats på EU-plan. ØSU bifalder forslaget til Rådets direktiv, eftersom det er resultatet af forhandlinger med såvel medlemsstaternes regeringer som med europæiske erhvervsorganisationer som AEGPL, EIGA, CEFIC, inspektionsinstansernes repræsentative organer og standardiseringsorganet CEN.

3. Særlige bemærkninger

3.1. En omformulering af visse artikler i Kommissionens forslag til direktiv vil efter ØSU's mening gøre det lettere at anvende:

3.1.1. Ved at stryge sætningen »som kan genopfyldes« i artikel 2 ville ikke-genopfyldelige gaspatroner (gas cartridges) automatisk være medtaget og deres frie bevægelighed dermed sikret.

3.1.2. Medlemsstaterne opfordres i artikel 13 til at sætte de nødvendige love og administrative bestemmelser i kraft senest den 30. juni 1998 og anvende dem fra den 1. januar 1999. Afhængigt af, hvorvidt de nødvendige modeller og specifikationer foreligger, bør disse frister efter ØSU's opfattelse tages op til fornyet overvejelse.

3.2. ØSU anser det ligeledes for hensigtsmæssigt, at visse specielle tekniske detaljer medtages enten i dette direktiv eller i direktiv 94/55/EF, nemlig følgende:

a) procedurer ved påfyldning af flasker, beholdere og tanke til flydende gas, der fastsættes og kontrolleres af de bebudede inspektionsorganer;

b) operationelle specifikationer for fremstilling, certificering og mærkning af ventiler til ovennævnte flasker og tanke.

3.3. Da gennemførelsen af dette direktiv vil medføre en besparelse i omkostningerne - dvs. at producenterne af trykbærende udstyr vil få økonomisk fordel af det, eftersom godkendelsen og mærkningen nu kun skal foregå i et medlemsland, og udstyret derefter kan cirkulere frit i alle EU's medlemsstater, vil prisen for udstyret i kraft af konkurrencen også falde. ØSU håber derfor, at industrien (producenterne af udstyret: dvs. flasker, beholdere, tanke og andre komponenter, samt producenter og transportører af flydende gas) vil lade denne økonomiske fordel smitte af på slutprisen til gavn for forbrugerne.

Bruxelles, den 10. juli 1997.

Tom JENKINS

Formand for Det Økonomiske og Sociale Udvalg

() EFT C 95 af 24. 3. 1997, s. 2.

BILAG til Det Økonomiske og Sociale Udvalgs udtalelse

Følgende ændringsforslag blev forkastet under forhandlingerne, men opnåede mindst en fjerdedel af de afgivne stemmer:

Der tilføjes to nye punkter, 3.1.3 og 3.1.4

»3.1.3. Følgende nye betragtning indføjes: "Transportabelt, trykbærende udstyr, der er fremstillet i henhold til direktiv 84/527/EØF, skal fortsat frit kunne leveres og anvendes i medlemsstaterne."«

»3.1.4. Der tilføjes et nyt stk. 3 til artikel 4 i direktivforslaget med følgende ordlyd: "Transportabelt, trykbærende udstyr, der er fremstillet i henhold til direktiv 84/527/EØF med mærket E vil kunne leveres frit og anvendes i EU uden yderligere mærkning."«

Begrundelse

For øjeblikket findes der i Europa, og mere konkret i nogle lande, flere millioner flasker med flydende gas, som er fremstillet i overensstemmelse med direktiv 84/527/EØF. Mærkning og kontrol af gasflaskernes stand varetages af leverandørerne under tilsyn af de nationale, kompetente myndigheder. En yderligere mærkningsprocedure for disse flasker vil være for dyr og vil desuden ikke være til særlig gavn for forbrugerne.

Afstemningsresultat

For: 33, imod: 44, hverken for eller imod: 8.